
Sajtóközlemény

Meddig várjanak még a fogyatékossággal élő emberek? – a miniszterelnöktől kér választ hat országos érdekvédelmi szervezet
A fogyatékossággal élő emberek ügye nem politikai, hanem nemzeti ügy.
A fogyatékossággal élő embereket képviselő legnagyobb országos érdekvédelmi szervezetek, a Mozgáskorlátozottak Egyesületeinek Országos Szövetsége (MEOSZ), az Autisták Országos Szövetsége (AOSZ), az Értelmi Fogyatékossággal Élők és Segítőik Országos Érdekvédelmi Szövetsége (ÉFOÉSZ), a Magyar Vakok és Gyengénlátók Országos Szövetsége (MVGYOSZ), a Siketek és Nagyothallók Országos Szövetsége (SINOSZ), valamint a Siketvakok Országos Egyesülete (SVOE) közös levélben fordultak Magyarország miniszterelnökéhez, személyes egyeztetést kezdeményezve a fogyatékossággal élő emberek életét érintő legsürgetőbb kérdésekről.
A szervezetek évtizedek óta nyújtanak olyan nélkülözhetetlen szolgáltatásokat és végeznek olyan érdekvédelmi munkát, amelyek alapvető feltételei a fogyatékossággal élő emberek önálló életvitelének, társadalmi részvételének és emberi méltóságának. A támogató szolgálatok, a személyi segítés, a jelnyelvi tolmácsszolgálat, a támogatott lakhatás és más ellátások százezrek mindennapi életét segítik.
A szervezetek szerint az oktatásban, a foglalkoztatásban, az egészségügyben, a szociális ellátásokban, a társadalmi szemléletben és az akadálymentesség területén továbbra is olyan rendszerszintű kihívások vannak jelen, amelyek megoldása nem halogatható.
A közös kezdeményezés célja, hogy a legmagasabb döntéshozói szinten közvetlenül is megismerjék a fogyatékossággal élő emberek és az őket képviselő szervezetek tapasztalatait, valamint azokat a szakmai és finanszírozási feltételeket, amelyek nélkül az ellátórendszer és az érdekvédelmi munka hosszú távon nem tartható fenn.
A szervezetek álláspontja szerint egy befogadó, akadálymentes Magyarország megteremtése közös nemzeti felelősség. A fogyatékossággal élő emberek nem különleges bánásmódot kérnek, hanem annak biztosítását, hogy ugyanolyan eséllyel élhessenek, tanulhassanak, dolgozhassanak és vehessenek részt a társadalom életében, mint bárki más.
A szervezetek bíznak abban, hogy a kezdeményezés nyomán érdemi párbeszéd indulhat a fogyatékossággal élő emberek jogainak érvényesüléséről, társadalmi befogadásáról és életminőségének javításáról.

